CELEX: 32021D2293
Language: el
Date: 2021-12-20 00:00:00
Title: Απόφαση (ΕΕ) 2021/2293 του Συμβουλίου της 20ής Δεκεμβρίου 2021 σχετικά με τη θέση που πρέπει να ληφθεί εξ ονόματος της Ένωσης στο πλαίσιο του συμβουλίου εταιρικής σχέσης που συστάθηκε με τη συμφωνία εμπορίου και συνεργασίας με το Ηνωμένο Βασίλειο όσον αφορά την παράταση της παρέκκλισης από την υποχρέωση διαγραφής των δεδομένων των επιβατών από τις καταστάσεις ονομάτων επιβατών μετά την αναχώρησή τους από το Ηνωμένο Βασίλειο

22.12.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 458/514
               
            
         ΑΠΟΦΑΣΗ (ΕΕ) 2021/2293 ΤΟΥ ΣΥΜΒΟΥΛΙΟΥ
         της 20ής Δεκεμβρίου 2021
         σχετικά με τη θέση που πρέπει να ληφθεί εξ ονόματος της Ένωσης στο πλαίσιο του συμβουλίου εταιρικής σχέσης που συστάθηκε με τη συμφωνία εμπορίου και συνεργασίας με το Ηνωμένο Βασίλειο όσον αφορά την παράταση της παρέκκλισης από την υποχρέωση διαγραφής των δεδομένων των επιβατών από τις καταστάσεις ονομάτων επιβατών μετά την αναχώρησή τους από το Ηνωμένο Βασίλειο
         ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 16 παράγραφος 2 και το άρθρο 87 παράγραφος 2 στοιχείο α), σε συνδυασμό με το άρθρο 218 παράγραφος 9,
         Έχοντας υπόψη την απόφαση (ΕΕ) 2021/689 του Συμβουλίου της 29ης Απριλίου 2021, για τη σύναψη, εξ ονόματος της Ένωσης, της συμφωνίας εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου, και της συμφωνίας μεταξύ της Ευρωπαϊκής Ένωσης και του Ηνωμένου Βασιλείου της Μεγάλης Βρετανίας και της Βόρειας Ιρλανδίας σχετικά με διαδικασίες ασφαλείας για την ανταλλαγή και την προστασία διαβαθμισμένων πληροφοριών (1),
         Έχοντας υπόψη την πρόταση της Ευρωπαϊκής Επιτροπής,
         Εκτιμώντας τα ακόλουθα:
         
                     (1)
                  
                  
                     Η συμφωνία εμπορίου και συνεργασίας μεταξύ της Ευρωπαϊκής Ένωσης και της Ευρωπαϊκής Κοινότητας Ατομικής Ενέργειας, αφενός, και του Ηνωμένου Βασιλείου της Μεγάλης Βρετανίας και της Βόρειας Ιρλανδίας, αφετέρου (2), («ΣΕΣ») θεσπίζει κανόνες βάσει των οποίων τα δεδομένα από καταστάσεις ονομάτων επιβατών («PNR») μπορούν να διαβιβάζονται, να υποβάλλονται σε επεξεργασία και να χρησιμοποιούνται από την αρμόδια αρχή του Ηνωμένου Βασιλείου για πτήσεις μεταξύ της Ένωσης και του Ηνωμένου Βασιλείου, και προβλέπει σχετικές ειδικές εγγυήσεις.
                  
               
                     (2)
                  
                  
                     Ο τίτλος III του τρίτου μέρους της ΣΕΣ καθορίζει τους κανόνες βάσει των οποίων δεδομένα που περιέχονται στις καταστάσεις ονομάτων επιβατών μπορούν να διαβιβάζονται, να υπόκεινται σε επεξεργασία και να χρησιμοποιούνται από την αρμόδια αρχή του Ηνωμένου Βασιλείου για πτήσεις μεταξύ της Ένωσης και του Ηνωμένου Βασιλείου, και προβλέπει σχετικές ειδικές εγγυήσεις.
                  
               
                     (3)
                  
                  
                     Το άρθρο 552 παράγραφος 4 της ΣΕΣ προβλέπει ότι το Ηνωμένο Βασίλειο πρέπει να διαγράφει τα δεδομένα PNR των επιβατών μετά την αναχώρησή τους από τη χώρα εκτός εάν από αξιολόγηση κινδύνου προκύπτει ανάγκη διατήρησης αυτών των δεδομένων PNR.
                  
               
                     (4)
                  
                  
                     Το άρθρο 552 παράγραφος 11 της ΣΕΣ προβλέπει ότι το Ηνωμένο Βασίλειο μπορεί να παρεκκλίνει από το άρθρο 552 παράγραφος 4 της ΣΕΣ σε προσωρινή βάση για μεταβατική περίοδο, εν αναμονή της εφαρμογής τεχνικών προσαρμογών από το Ηνωμένο Βασίλειο το συντομότερο δυνατόν. Κατά τη διάρκεια της εν λόγω μεταβατικής περιόδου, η αρμόδια αρχή του Ηνωμένου Βασιλείου απαγορεύει τη χρήση των δεδομένων PNR που πρόκειται να διαγραφούν σύμφωνα με το άρθρο 552 παράγραφος 4 της ΣΕΣ εφαρμόζοντας τις πρόσθετες διασφαλίσεις στα εν λόγω δεδομένα PNR που απαριθμούνται στο άρθρο 552 παράγραφος 11 στοιχεία α) έως δ) της ΣΕΣ.
                  
               
                     (5)
                  
                  
                     Το άρθρο 552 παράγραφος 10 της ΣΕΣ προβλέπει ότι το άρθρο 552 παράγραφος 11 της ΣΕΣ εφαρμόζεται λόγω των ειδικών περιστάσεων που εμποδίζουν το Ηνωμένο Βασίλειο να προβεί στις απαραίτητες τεχνικές προσαρμογές για τη μετατροπή των συστημάτων επεξεργασίας PNR που χρησιμοποιούσε το Ηνωμένο Βασίλειο όσο εφαρμοζόταν το δίκαιο της Ένωσης σε συστήματα που θα επέτρεπαν τη διαγραφή των δεδομένων PNR σύμφωνα με το άρθρο 552 παράγραφος 4 της ΣΕΣ.
                  
               
                     (6)
                  
                  
                     Το άρθρο 552 παράγραφος 13 της ΣΕΣ προβλέπει ότι, όταν εξακολουθούν να συντρέχουν οι ειδικές περιστάσεις που αναφέρονται στο άρθρο 552 παράγραφος 10 της ΣΕΣ, το συμβούλιο εταιρικής σχέσης πρέπει να παρατείνει τη μεταβατική περίοδο που αναφέρεται στο άρθρο 552 παράγραφος 11 της ΣΕΣ για ένα έτος.
                  
               
                     (7)
                  
                  
                     Η οδηγία (EE) 2016/681 του Ευρωπαϊκού Κοινοβουλίου και του Συμβουλίου, της 27ης Απριλίου 2016, σχετικά με τη χρήση των δεδομένων που περιέχονται στις καταστάσεις ονομάτων επιβατών (PNR) για την πρόληψη, ανίχνευση, διερεύνηση και δίωξη τρομοκρατικών και σοβαρών εγκλημάτων (3) ισχύει εντός της Ένωσης σύμφωνα με τις Συνθήκες
                  
               
                     (8)
                  
                  
                     Την 1η Οκτωβρίου 2021, το Ηνωμένο Βασίλειο υπέβαλε στην ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία που συστάθηκε με τη ΣΕΣ την αξιολόγηση που αναφέρεται στο άρθρο 552 παράγραφος 12 στοιχείο β) της ΣΕΣ.
                  
               
                     (9)
                  
                  
                     Στην αξιολόγησή του, το Ηνωμένο Βασίλειο κατέληξε στο συμπέρασμα ότι εξακολουθούν να συντρέχουν οι ειδικές περιστάσεις που αναφέρονται στο άρθρο 552 παράγραφος 10 της ΣΕΣ, παραπέμποντας στην ειδική κατάσταση που αντιμετωπίζει το Ηνωμένο Βασίλειο όσον αφορά τη μετατροπή των συστημάτων επεξεργασίας δεδομένων PNR, τα οποία ήταν διαμορφωμένα με στόχο τη συμμόρφωση με το δίκαιο της Ένωσης ως κράτους μέλους, σε σύστημα διαμορφωμένο ώστε να πληροί τις απαιτήσεις της ΣΕΣ σχετικά με τις διεθνείς διαβιβάσεις δεδομένων PNR από την Ένωση σε τρίτες χώρες. Το Ηνωμένο Βασίλειο περιέγραψε τις προσπάθειές του να μετατρέψει τα οικεία συστήματα επεξεργασίας PNR σε συστήματα που θα επιτρέπουν τη διαγραφή των δεδομένων PNR σύμφωνα με το άρθρο 552 παράγραφος 4 της ΣΕΣ. Το Ηνωμένο Βασίλειο σημείωσε ότι διενεργεί ανάλυση των νομικών, τεχνικών και επιχειρησιακών απαιτήσεων, συμπεριλαμβανομένων τόσο λειτουργικών όσο και μη λειτουργικών απαιτήσεων, με σκοπό να διασφαλιστεί ότι τα συστήματα επεξεργασίας δεδομένων PNR του Ηνωμένου Βασιλείου θα συμμορφώνονται με το άρθρο 552 παράγραφος 4 της ΣΕΣ. Σύμφωνα με το άρθρο 552 παράγραφος 13 της ΣΕΣ, η ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία εξέτασε την αξιολόγηση του Ηνωμένου Βασιλείου στις 19 Οκτωβρίου 2021.
                  
               
                     (10)
                  
                  
                     Την 1η Οκτωβρίου 2021, το Ηνωμένο Βασίλειο υπέβαλε επίσης στην ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία την έκθεση του ανεξάρτητου διοικητικού φορέα που αναφέρεται στο άρθρο 552 παράγραφος 12 στοιχείο α) της ΣΕΣ, η οποία περιλαμβάνει παράρτημα από την εποπτική αρχή του Ηνωμένου Βασιλείου, όπως προβλέπεται στο άρθρο 525 παράγραφος 3 της εν λόγω συμφωνίας, σχετικά με την αποτελεσματική εφαρμογή των διασφαλίσεων που προβλέπονται στο άρθρο 552 παράγραφος 11 της εν λόγω συμφωνίας.
                  
               
                     (11)
                  
                  
                     Σύμφωνα με το άρθρο 552 παράγραφος 13 της ΣΕΣ, η ειδική επιτροπή για τη συνεργασία στον τομέα επιβολής του νόμου και για τη δικαστική συνεργασία εξέτασε την έκθεση του Ηνωμένου Βασιλείου στις 19 Οκτωβρίου 2021. Με την ευκαιρία αυτή, το Ηνωμένο Βασίλειο δήλωσε ότι προτίθετο να συμπληρώσει το παράρτημα της έκθεσης και ότι αυτό θα γινόταν εντός του Νοεμβρίου 2021, προτού το συμβούλιο εταιρικής σχέσης λάβει απόφαση σχετικά με την παράταση της μεταβατικής περιόδου σύμφωνα με το άρθρο 552 παράγραφος 13 της ΣΕΣ.
                  
               
                     (12)
                  
                  
                     Επομένως, θεωρείται ότι εξακολουθούν να συντρέχουν οι ειδικές περιστάσεις που αναφέρονται στο άρθρο 552 παράγραφος 10 της ΣΕΣ και ότι, δυνάμει του άρθρου 552 παράγραφος 13 της ΣΕΣ, το συμβούλιο εταιρικής σχέσης θα πρέπει να παρατείνει την ενδιάμεση περίοδο που αναφέρεται στο άρθρο 552 παράγραφος 11 της ΣΕΣ κατά ένα έτος, έως τις 31 Δεκεμβρίου 2022.
                  
               
                     (13)
                  
                  
                     Η συμφωνία εμπορίου και συνεργασίας είναι δεσμευτική για όλα τα κράτη μέλη δυνάμει της απόφασης (ΕΕ) 2021/689, η ουσιαστική νομική βάση της οποίας είναι το άρθρο 217 ΣΛΕΕ.
                  
               
                     (14)
                  
                  
                     Η Δανία και η Ιρλανδία δεσμεύονται από το μέρος III της συμφωνίας εμπορίου και συνεργασίας δυνάμει της απόφασης (ΕΕ) 2021/689 και, ως εκ τούτου, συμμετέχουν στην έκδοση και την εφαρμογή της παρούσας απόφασης, με την οποία εφαρμόζεται η συμφωνία εμπορίου και συνεργασίας,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Η θέση που πρέπει να ληφθεί εξ ονόματος της Ένωσης στο πλαίσιο του συμβουλίου εταιρικής σχέσης δυνάμει του άρθρου 552 παράγραφος 13 της συμφωνίας εμπορίου και συνεργασίας είναι ότι η Ένωση συμφωνεί να παρατείνει τη μεταβατική περίοδο κατά τη διάρκεια της οποίας το Ηνωμένο Βασίλειο μπορεί να παρεκκλίνει από την υποχρέωση διαγραφής των δεδομένων PNR των επιβατών μετά την αναχώρησή τους από το Ηνωμένο Βασίλειο κατά ένα έτος, έως τις 31 Δεκεμβρίου 2022.
         
         
            Άρθρο 2
            Η παρούσα απόφαση αρχίζει να ισχύει την ημερομηνία της έκδοσής της.
         
         
            Βρυξέλλες, 20 Δεκεμβρίου 2021.
            
               
                  Για το Συμβούλιο
               
               
                  Ο Πρόεδρος
               
               A. VIZJAK
            
         
         
            (1)  ΕΕ L 149 της 30.4.2021, σ. 2.
         
            (2)  ΕΕ L 149 της 30.4.2021, σ. 10.
         
            (3)  ΕΕ L 119 της 4.5.2016, σ. 132.